સ્વામી વિવેકાનંદ એક અર્થમાં ‘હિન્દુ’ સંન્યાસી હોવાથી, એક તરફ હિન્દુત્વવાદી પરિબળો તેમને પોતાના આદર્શ પુરુષ તરીકે પ્રસ્થાપિત કરવા પ્રયાસ કરે છે, જ્યારે કથિત ડાબેરી-ઉદારમતવાદીઓ (જેઓ માઓવાદી-નક્સલવાદી હિંસા-અરાજકતાને સમર્થન આપે છે, તેમને ઉદારમતવાદી કહી શકાય? એ તો ‘ચમકતા અંધકાર’ જેવી વદતો વ્યાઘાત - પરસ્પર વિરોધિતા જણાય છે!) વિવેકાનંદની વાત આવતા જ એકદમ સભાન બની જઈ, વિવેકાનંદજીથી અંતર જાળવી રાખવાની નાકામ કોશિશ કરે છે. આવી સ્થિતિમાં ભારતવર્ષ કે જે તેની ઉપનષદીય-વૈદિક પરંપરા, સખ્ય - સંવાદ-સંસ્કૃતિ માટે સહસ્રાવધિ વર્ષોથી વિશ્ર્વવિખ્યાત છે; ત્યાં ડાબેરીઓના આવા સંકીર્ણ વલણથી પરસ્પર સખ્ય-સંવાદની સંભાવનાને જ તેનાથી મોટો આઘાત પહોંચે છે ! હકીકતમાં આ જ ‘અસહિષ્ણુતા’ છે.